CELEX: 32018D0485
Language: lv
Date: 2018-03-19 00:00:00
Title: Padomes Īstenošanas lēmums (ES) 2018/485 (2018. gada 19. marts), ar ko Dānijai atļauj piemērot īpašu pasākumu, atkāpjoties no 75. panta Direktīvā 2006/112/EK par kopējo pievienotās vērtības nodokļa sistēmu

23.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 81/13
            
         PADOMES ĪSTENOŠANAS LĒMUMS (ES) 2018/485
   (2018. gada 19. marts),
   ar ko Dānijai atļauj piemērot īpašu pasākumu, atkāpjoties no 75. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 291. panta 2. punktu,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ar vēstuli, kas Komisijā reģistrēta 2017. gada 21. novembrī, Dānija saskaņā ar Direktīvas 2006/112/EK 395. panta 2. punktu lūdza atļauju piemērot īpašu pasākumu, kas reglamentē tiesības uz PVN priekšnodokļa atskaitīšanu, atkāpjoties no minētās direktīvas 75. panta.
            
         
               (2)
            
            
               Saskaņā ar Direktīvas 2006/112/EK 395. panta 2. punkta otro daļu Komisija ar 2017. gada 7. decembra un 2017. gada 8. decembra vēstulēm Dānijas iesniegto pieprasījumu nosūtīja pārējām dalībvalstīm un ar 2017. gada 11. decembra vēstuli paziņoja Dānijai, ka tās rīcībā ir visa informācija, kas vajadzīga, lai izvērtētu pieprasījumu.
            
         
               (3)
            
            
               Ja netiktu piemērots atkāpes pasākums, Dānijas tiesību aktos ir paredzēts, ka tad, ja vieglais kravas automobilis, kura atļautais maksimālais kopējais svars ir trīs tonnas, tiek reģistrēts Dānijas iestādēs izmantošanai tikai saimnieciskās darbības vajadzībām, nodokļa maksātājam ir atļauts pilnībā atskaitīt priekšnodokli par transportlīdzekļa pirkuma un ekspluatācijas izmaksām. Ja vēlāk šāds transportlīdzeklis tiek lietots privātām vajadzībām, nodokļa maksātājs zaudē tiesības atskaitīt PVN par transportlīdzekļa pirkuma izmaksām.
            
         
               (4)
            
            
               Lai mazinātu minētā režīma sekas, Dānija lūdza atļauju piemērot īpašu pasākumu, atkāpjoties no Direktīvas 2006/112/EK 75. panta. Atkāpi piešķīra ar Padomes Īstenošanas lēmumu 2012/447/ES (2) un pēc tam ar Padomes Īstenošanas lēmumu (ES) 2015/992 (3). Pēdējā lēmuma termiņš beidzās 2017. gada 31. decembrī.
            
         
               (5)
            
            
               Pasākums ļautu nodokļa maksātājiem, kas ir reģistrējuši transportlīdzekli izmantošanai tikai saimnieciskās darbības vajadzībām, lietot transportlīdzekli privātām vajadzībām un summu, kurai uzliek nodokli, to pielīdzinot pakalpojumu sniegšanai saskaņā ar Direktīvas 2006/112/EK 75. pantu, aprēķināt pēc vienotas dienas likmes, nevis zaudēt tiesības atskaitīt PVN par transportlīdzekļa pirkuma izmaksām.
            
         
               (6)
            
            
               Šī vienkāršotā aprēķina metode tomēr būtu jāpiemēro tikai tad, ja lietošana privātām vajadzībām nepārsniedz 20 dienas katrā kalendārajā gadā, un maksājamā vienotās PVN likmes summa būtu jānosaka DKK 40 par katru dienu, kad transportlīdzeklis lietots privātām vajadzībām. Šo summu ir noteikusi Dānijas valdība, pamatojoties uz valsts statistikas datu analīzi.
            
         
               (7)
            
            
               Šis pasākums, kas būtu jāpiemēro vieglajiem kravas automobiļiem, kuru atļautais maksimālais kopējais svars ir trīs tonnas, ir vērsts uz to, lai vienkāršotu ar PVN saistītos pienākumus nodokļa maksātājiem, kas transportlīdzekli, kurš reģistrēts izmantošanai tikai saimnieciskās darbības vajadzībām, dažreiz lieto privātām vajadzībām, līdz ar to vienkāršojot PVN iekasēšanas procedūru. Tomēr nodokļa maksātājs joprojām varētu izvēlēties vieglo kravas automobili reģistrēt izmantošanai gan saimnieciskām, gan privātām vajadzībām. To darot, nodokļa maksātājs zaudētu tiesības atskaitīt PVN par transportlīdzekļa pirkuma izmaksām, bet tam nebūtu jāmaksā dienas maksa par lietošanu privātām vajadzībām.
            
         
               (8)
            
            
               Atļauja piemērot pasākumu, kas nodrošina, ka nodokļa maksātājam, kas transportlīdzekli, kurš reģistrēts izmantošanai tikai saimnieciskās darbības vajadzībām, dažreiz lieto privātām vajadzībām, netiek atņemtas visas tiesības atskaitīt priekšnodokli par minēto transportlīdzekli, atbilst vispārējiem noteikumiem par atskaitīšanu, kas noteikti Direktīvā 2006/112/EK.
            
         
               (9)
            
            
               Atļaujai vajadzētu būt spēkā ierobežotu laikposmu, tāpēc tai būtu jāzaudē spēks 2020. gada 31. decembrī.
            
         
               (10)
            
            
               Lai nodrošinātu, ka tiek sasniegti šā pasākuma mērķi, tostarp nodrošinot iepriekš atļautās atkāpes nepārtrauktu piemērošanu un gādājot par juridisko noteiktību attiecībā uz taksācijas periodu, ir lietderīgi, ka šis lēmums tiek piemērots no 2018. gada 1. janvāra. Tā kā Dānija atļaujas pagarinājumu lūdza 2017. gada 21. novembrī un no 2018. gada 1. janvāra turpināja piemērot tiesisko regulējumu, kas tās tiesību aktos noteikts uz iepriekš atļautās atkāpes pamata, tiek pienācīgi respektēta attiecīgo personu tiesiskā paļāvība.
            
         
               (11)
            
            
               Ja Dānija lūdz atkāpes pasākumu vēlreiz pagarināt uz laiku pēc 2020. gada 31. decembra, tai kopā ar pagarinājuma lūgumu Komisijai būtu jāiesniedz ziņojums līdz 2020. gada 31. martam.
            
         
               (12)
            
            
               Tiek uzskatīts, ka atkāpei ir tikai nenozīmīga ietekme uz galapatēriņa posmā iekasētajiem kopējiem PVN ieņēmumiem un nebūs nelabvēlīgas ietekmes uz Savienības pašu resursiem, ko veido iekasētais PVN,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 75. panta, ja nodokļa maksātājs vieglo kravas automobili, kurš reģistrēts izmantošanai tikai saimnieciskās darbības vajadzībām, lieto savām privātajām vai sava personāla, vai – plašākā nozīmē – ar savu saimniecisko darbību nesaistītām vajadzībām, Dānijai ir tiesības noteikt summu, kurai uzliek nodokli, izmantojot vienotu likmi par katru šāda lietojuma dienu.
   Pirmajā daļā minētā vienotā dienas likme ir DKK 40.
   2. pants
   Pasākumu, kas minēts 1. pantā, piemēro tikai vieglajiem kravas automobiļiem, kuru atļautais maksimālais kopējais svars ir trīs tonnas.
   Šo pasākumu nepiemēro, ja lietošana privātām vajadzībām pārsniedz 20 dienas kalendārajā gadā.
   3. pants
   Šis lēmums stājas spēkā tā paziņošanas dienā.
   To piemēro no 2018. gada 1. janvāra līdz 2020. gada 31. decembrim.
   Jebkuru lūgumu pagarināt šajā lēmumā paredzētā pasākuma piemērošanu iesniedz Komisijai līdz 2020. gada 31. martam, un tam pievieno ziņojumu, kurā ietverts pārskats par pasākumu.
   4. pants
   Šis lēmums ir adresēts Dānijas Karalistei.
   
      Briselē, 2018. gada 19. martā
      
         
            Padomes vārdā –
         
         
            priekšsēdētājs
         
         R. PORODZANOV
      
   
   
      (1)  OV L 347, 11.12.2006., 1. lpp.
   
   
      (2)  Padomes Īstenošanas lēmums 2012/447/ES (2012. gada 24. jūlijs), ar ko Dānijai atļauj ieviest īpašu pasākumu, atkāpjoties no 75. panta Direktīvā 2006/112/EK par kopējo pievienotās vērtības nodokļa sistēmu (OV L 202, 28.7.2012., 24. lpp.).
   
      (3)  Padomes Īstenošanas lēmums (ES) 2015/992 (2015. gada 19. jūnijs), ar ko Dānijai atļauj ieviest īpašu pasākumu, atkāpjoties no 75. panta Direktīvā 2006/112/EK par kopējo pievienotās vērtības nodokļa sistēmu (OV L 159, 25.6.2015., 66. lpp.).